钦定古今图书集成/方舆汇编/职方典/第1522卷 > 《流寓黔中杂咏》明·杨慎
## 钦定古今图书集成/方舆汇编/职方典/第1522卷 > 《流寓黔中杂咏》明·杨慎

界首飞泉瀑练悬，红岩迥异绛霄连。关名仿佛《鱼凫》
国，桥记分明傅颍川。

二

千层石磴陟云岑，夜市千灯瞰碧浔。游女踏歌梅渚
月，长衫高髻似雕阴。

三

金毛仙卉号岩姜，星作繁花石作房。地秀莫言中土
隔，炎皇岐相总曾尝。

四

水峡风烟接大洲，翠屏青嶂绕丹丘。当年若使王猷
见，那肯轻回雪夜舟。

五

林云箐雾不分天，清露常如雨线穿。百里迥无烟火
接，依稀犹似燧人前。

六

绮缯缠髻作雕题，铁距穿鞋学马蹄。清晓樵斤探虎
穴，黄昏汲瓮下猿梯。

七

铜鼓声中夜赛神，敲钗击钏斗金银。马郎起舞姎徒
唱，恼杀常征久戍人。

八

龙马前朝出养龙，御前赐名“飞越峰。”人间神骏宁无
种，天上孙阳不易逢。